UDTALELSE FRA KOMMISSIONEN

af 16. april 2021

vedrørende planen for håndtering inden bortskaffelsen af radioaktivt affald fra dekommissioneringen og demonteringen af Maišiagala-anlægget til midlertidig oplagring af radioaktivt affald beliggende i Litauen

(Kun den litauiske udgave er autentisk)

(2021/C 136/01)

Nedenstående vurdering foretages i henhold til Euratomtraktatens bestemmelser, uden at dette berører eventuelle yderligere vurderinger, der skal foretages i henhold til traktaten om Den Europæiske Unions funktionsmåde samt de forpligtelser, der følger heraf og af afledt ret (1).

Den 17. september 2020 modtog Europa-Kommissionen i overensstemmelse med Euratomtraktatens artikel 37 almindelige oplysninger fra Litauens regering om planen for håndtering inden bortskaffelsen af radioaktivt affald (2) fra dekommissioneringen og demonteringen af Maišiagala-anlægget til midlertidig oplagring af radioaktivt affald.

På grundlag af disse oplysninger og yderligere oplysninger, som Kommissionen udbad sig den 18. december 2020 og den 29. januar 2021, og som de litauiske myndigheder forelagde den 14. januar 2021 og den 1. februar 2021, samt efter høring af ekspertgruppen udtaler Kommissionen følgende:

1. Afstanden mellem kraftværket og den nærmeste grænse til en anden medlemsstat, i dette tilfælde Republikken Polen, er 125 km. Republikken Letland er den næst nærmeste medlemsstat, der befinder sig i en afstand på 130 km. Afstanden til nabolandet Hviderusland er 50 km.

2. Under normale dekommissionerings- og demonteringsaktiviteter er det ikke sandsynligt, at gasformige radioaktive udslip vil give anledning til en eksponering af sundhedsmæssig betydning af befolkningen i en anden medlemsstat eller et tredjeland ifølge den dosisgrænse, som er fastsat i de grundlæggende sikkerhedsnormer (Rådets direktiv 2013/59/Euratom (3)).

3. Normale demonteringsaktiviteter vil ikke føre til væskeformige radioaktive udslip.

4. Fast radioaktivt affald fra både demontering og drift vil blive midlertidigt lagret på stedet, før det overføres til Ignalina-kernekraftværket i Litauen med henblik på videre håndtering, behandling og oplagring. Ikkeradioaktivt fast affald og restaffald vil blive undtaget fra myndighedskontrol med henblik på bortskaffelse som konventionelt affald eller genbrug eller genvinding i overensstemmelse med frigivelseskriterierne i de grundlæggende sikkerhedsnormer (direktiv 2013/59/Euratom).

5. Skulle der ske utilsigtede radioaktive udslip som følge af en ulykke af den type og størrelse, der er beskrevet i de almindelige oplysninger, vil de doser, som befolkningen i en anden medlemsstat eller et tredjeland efter al sandsynlighed vil blive udsat for, ikke være af sundhedsmæssig betydning, jf. de referenceniveauer, som er fastsat i de grundlæggende sikkerhedsnormer (direktiv 2013/59/Euratom).

Kommissionen konkluderer derfor, at gennemførelse af planen for håndtering inden bortskaffelsen af radioaktivt affald i enhver form fra dekommissioneringen og demonteringen af Maišiagala-anlægget til midlertidig oplagring af radioaktivt affald i Litauen, hverken under normal drift eller i tilfælde af ulykker af den type og størrelse, der er beskrevet i de almindelige oplysninger, kan antages at ville medføre en sundhedsmæssigt betydelig radioaktiv kontaminering af en anden medlemsstats eller et tredjelands vande, jord eller luftrum, jf. de bestemmelser, der er fastsat i de grundlæggende sikkerhedsnormer (direktiv 2013/59/Euratom).

Udfærdiget i Bruxelles, den 16. april 2021. På Kommissionens vegne Kadri SIMSON Medlem af Kommissionen

(1) For eksempel skal der i henhold til traktaten om Den Europæiske Unions funktionsmåde foretages en yderligere vurdering af miljøforholdene. Kommissionen skal her bl.a. gøre opmærksom på bestemmelserne i direktiv 2011/92/EU om vurdering af visse offentlige og private projekters indvirkning på miljøet som ændret ved direktiv 2014/52/EU, på direktiv 2001/42/EF om vurdering af bestemte planers og programmers indvirkning på miljøet, på direktiv 92/43/EØF om bevaring af naturtyper samt vilde dyr og planter og på direktiv 2000/60/EF om fastlæggelse af en ramme for Fællesskabets vandpolitiske foranstaltninger.

(2) Bortskaffelse af radioaktivt affald skal forstås som »bortskaffelse af radioaktivt spild« som defineret i punkt 1 i Kommissionens henstilling 2010/635/Euratom af 11. oktober 2010 om anvendelse af Euratomtraktatens artikel 37 (EUT L 279 af 23.10.2010, s. 36).

(3) Rådets direktiv 2013/59/Euratom af 5. december 2013 om fastlæggelse af grundlæggende sikkerhedsnormer til beskyttelse mod de farer, som er forbundet med udsættelse for ioniserende stråling (EUT L 13 af 17.1.2014, s. 1).